Z Bogota erkundet mir z erst d Umgebig und so fahred mir als ersts uf Zapaquira, wo oeppe 40-50 km entfernt liegt. Da hets e einmaligi Sehenswuerdigkeit: e Salzkathedrale im Berg!    Mir laufed dur s herzige Staedtli, dae Berg duruf, bis mir dae Eingang erreiched. Was mir da gsehnd isch echt umwerfend! E ehemaligi  Salzmine isch ine Kathedrale umgwandlet worde. Es super Belichtigssystem macht dae Ort ganz speziell, am beste lueged ihr eifach d Foeteli a!    Mir erfahred, dass dae ganze Berg volle Salz isch. Entstande isch das vor Millione Jahr, wo sich s Meer zruggzoge het und sich d Ande bildet hend. D Ureinwohner hend das Salz als ersti gnutzt und als Handelsware brucht. Huet existiered im Berg 3 Ebene, wo Salz abbaue worde isch und abbaue wird   . Die 1. Ebeni isch die aeltischte und scho lang stillgleit. Die 2. Ebni befindet sich 180 Meter unter dae Erde, da wo die jetzige Salzkathedrale isch. Uf dere Ebni isch vor 40 Jahr dae Salzabbau sistiert worde und e 3. Ebni eroeffnet worde, wo na tuefer unter dae Erde isch. Berechnige ergebed, dass na bis 800 Meter tuef abe choend Salz abbaue und dass das voraussichtlich na fuer 500 Jahr  langet! Vo daem ganze Salz wo abbaue wird, wird insgesamt nur 5% zum wuerze vo Aesse verwendet. Dae Rest wird ide Industrie iegsetzt, z.B. fuer Glas, Medikamente usw. D Luft ide Mine seg bsunders fuer Asthmatiker und Raucher gsund!    Wie sinds uf d Idee cho, e Salzmine ine Kathedrale umzwandle? Scho ide 1. Ebni hend d Minearbeiter e chlini Kirche im Salzberwerk gha. Das het sie beschuetzt vor dae gfaehrliche Arbeit. Wo die 2. Ebni usgschoepft gsi isch, isch d Idee entstande, dass mer die Ebni jetzt  choent ine Kathedrale umwandle. I nume 3 Jahr hends das Kunstwerk gstaltet! Jede Sunntig findet da ine e Messe statt und es zieht jede Tag vieli Touriste a. Das isch definitiv die speziellste Kathedrale, wo mir je gseh hend, echt faszinierend!    Geg dae Abig fahred mir vo Zapaquira uf Villa de Leyva. D Fahrt isch recht umstaendlich, wells kein direkte Bus meh het, defuer isch d Fahrt ueber s Land wieder wunderschoen.    Villa de Leyva bi Nacht gseht scho mal sehr schoen us. Wie das am Tag usgseht, lesed ihr im noechste Bricht.